اسلام آباد (اے پی پی) بنجائی وزیر حوالکاری و شینکاری سینیٹر شبلی فراز پارینے کہ بنجائی کابینہ نا دیوان اٹی گچین کاری اصلاحات، سرکاری ادارہ غاتیٹی سروک آتا تعیناتی، ہاوسنگ بشخ اٹی اصلاحات و جان جوڑی نا بشخ اٹی نجی بشخ انا اواری اٹ ہسپتال آتا جوڑ کننگ کون آ اہم ایجنڈا تیا سجفنگا۔ وزیراعظم صوبہ غاتے پارت کرینے کہ دمدستی وڑاٹ صوبائی فنانس کمیشن اس جوڑ کیر تانکہ پدسلوک آ علاقہ غاتیٹی وسیلہ غاتا اسہ وڑ بشخنگ مننگ کے۔ بنجائی کابینہ نا داتم اسکان 93 دیوان تیٹی 1759فیصلہ کننگا ہرافتے ٹی 1579 آ عملدرآمد نا بنامسنے، 28 فیصلہ غاتیا عملدرآمد اٹی تاخیر ءِ وخت اس کہ 46 فیصلہ غاتیا عملدرآمد آ عمل مننگ ءِ۔ کے الیکٹرک نا بابت فیصلہ بنجائی کابینہ نا بروک آ دیوان اٹی مریک وخت اس کہ بنجائی وزیر سینیٹر اعظم سواتی نا کماشی ٹی گچین کاری اصلاحات کمیٹی نا سلاہ و سوج آک حتمی مرحلہ غاتیٹی پترینگانو ہرافتے بنجائی کابینہ نا بروک آ دیوان اٹی پیش کننگ۔ یوریا، آرایل این جی، نیشنل ٹیلی کمیونیکیشن نا ایڈجسٹمنٹ تون اوار ایلو اہم فیصلہ غاتے ہم دیوان اٹ کننگا۔ سرکاری ملازم آتا پنشن و حج انا بابت خصوصی فنڈ انا قیام آ سجفنگ انگ ءِ۔ داخیال آتا درشانی ءِ او وزیراعظم عمران خان نا کماشی ٹی سے شنبے نادے آ مروک آ بنجائی کابینہ نا دیوان آن پد میڈیا ءِ حوال اٹی کرے۔ وزیر حوالکاری و شینکاری پارے کہ وزیراعظم عمران خان قومی اسمبلی و سینیٹ نا بروک آ گچین کاری تے شفاف کننگ کن سنبرینگوک ءِ ، کابینہ نا دیوان اٹی اعظم سواتی نا کماشی ٹی جوڑ کروک آ کمیٹی نا سلاہ تیا ہم سجفنگا۔ کمیٹی نا سلاہ و سوج آک حتمی مرحلہ غاتیٹی پترینگانو، ہرافتے کابینہ نا بروک آ دیوان اٹ پیش کننگک۔ سینیٹر شبلی فراز پارے کہ کابینہ نا دیوان اٹی سرکاری ادارہ غاتیٹی سروک آتا تعیناتی نا باندات ہم سجفنگا، مستین اٹی دا بابت بھلو بے ڈولی مرسا ہنانےو دا اسہ بھاز بھلو چیلنج اسے۔ اوپارے کہ حکومت اصلاحات آتا مینڈیٹ اتون اقتدار اٹی بسنے انتئے کہ اصلاحات کننگ آسان ءُ کاریم اس مفک داٹی اڑاند ہم مون آ بریک، ولے ننا کوشست ءِ کہ ہندن ءُ اصلاحات کننگے کہ پین وخت اس بے وڑی مننگ کپ۔
